03/04/2024
張致恒自力更生茶記打工?一洗懶惰形象「拋頭露面」擔當兩個工作崗位
張致恒(Steven)與老婆雯雯育有四名兒子,不過二人長期財困,「餐借餐食餐餐清」。今日Steven表示自己有工開,又喺社交平台幫公司做宣傳,唔知今次係咪真係走得出輪迴借貸地獄呢?
Steven早前突然喺IG STORY POST出自己開工相,相中見到佢喺尖東一帶,影住一張茶記嘅傳單,留言:「食午餐,飲靚奶茶喇喂!」Steven表示自己正係派緊傳單,仲話一陣會返入廚房,一個人做兩個工作崗位,仲放低前明星身份「拋頭露面」,一洗懶惰形象;除此之外,佢上月都有開post,幫佢打工嘅性商品店做宣傳,打夠兩份工,算好「勤力」!不過以佢夫妻做事「虎頭蛇尾」嘅慣例,未知今次可唔可以同僱主「長長久久」喇!
Steven自2019年與老婆雯雯宣布結婚之後,因為被爆一腳踏多船同借錢唔還等新聞,演藝事業奄奄一息;另外再加上雯雯「加持」,瘋狂網上怨廢柴老公兼嗌離婚,令Steven形象雪上加霜,藝人生涯近乎玩完。二人四年抱四,不過就窮到維持唔到生計,一直都同身邊人借錢度日,近年仲攤大手板「賣慘」,問善心網民拎錢,令人「嘖嘖稱奇」。
Steven同太太上個月再創新猷,直接Post出qrcode呼籲大家入錢,留言:「我知道呢個唔係一個明智嘅決定,但係我真係已經去到頂唔順嘅地步,過埋呢個月所有嘢都可以回復正常,所以真係求大家幫吓手。」而今日就係佢表示可以「回復正常」嘅第二日,希望Steven真係會生生性性,相信大家都會為佢4個小朋友祈福!
轉載自: 晴報